
Αθήνα, 3 Νοεμβρίου 2026


Η Ελλάδα στην 45η Διεθνή Έκθεση Βιβλίου της Σάρτζα 2026
4–15 Νοεμβρίου 2026 | Σάρτζα, Ηνωμένα Αραβικά Εμιράτα
Το Υπουργείο Πολιτισμού, συμμετέχει στην 45η Διεθνή Έκθεση Βιβλίου της Σάρτζα (Sharjah International Book Fair – SIBF), από τις 4 έως τις 15 Νοεμβρίου 2026, στα Ηνωμένα Αραβικά Εμιράτα, με εθνικό περίπτερο και πρόγραμμα αφιερωμένο στην προβολή της ελληνικής βιβλιοπαραγωγής και την ενίσχυση της παρουσίας του ελληνικού βιβλίου στον αραβικό κόσμο. 
Η Διεθνής Έκθεση Βιβλίου της Σάρτζα αποτελεί τη σημαντικότερη διεθνή διοργάνωση στον αραβικό κόσμο, προσφέροντας ένα πεδίο πολιτιστικών ανταλλαγών, επαγγελματικών συνεργασιών και διεθνούς δικτύωσης. Η ελληνική συμμετοχή εντάσσεται στη στρατηγική του Υπουργείου Πολιτισμού για την προώθηση της σύγχρονης ελληνικής λογοτεχνίας, την ενίσχυση της μεταφραστικής δραστηριότητας και τη διεύρυνση των σχέσεων με εκδότες, συγγραφείς και πολιτιστικούς φορείς του εξωτερικού.
Το πρόγραμμα των ελληνικών εκδηλώσεων περιλαμβάνει συνολικά τρεις εκδηλώσεις, που αποσκοπούν στην ανάδειξη της ελληνικής λογοτεχνικής δημιουργίας και στη δημιουργία νέων διαύλων επικοινωνίας ανάμεσα στην ελληνική και την αραβική γλώσσα και λογοτεχνία.
Η Ελλάδα συμμετέχει στο επαγγελματικό πρόγραμμα της SIBF, που πραγματοποιείται έως τις 3 Νοεμβρίου 2026, ενισχύοντας τις δυνατότητες συνεργασίας με επαγγελματίες του εκδοτικού χώρου και προωθώντας τη διεθνή κυκλοφορία των ελληνικών βιβλίων.
Την ελληνική αποστολή συνοδεύει ο Υφυπουργός Πολιτισμού Ιάσονας Φωτήλας, υπογραμμίζοντας τη σημασία που αποδίδει η πολιτεία στην ενίσχυση της εξωστρέφειας του ελληνικού βιβλίου και στην ανάπτυξη πολιτιστικών δεσμών με τον αραβικό κόσμο.

